اوکراینا پرزیدنتی ولودیمیر زلنسکی، اؤلکه‌سینده روسیانین ایشغال ائتدیگی بوتون تورپاقلارین قورتاریلماسی اوچون موباریزه‌نی داوام ائتدیره‌جکلرینی بیلدیردی.
زلنسکی، "تلگرام" حسابین‌داکی پایلاشیمیندا، ۱۱۰ گونلوک ساواشی دگرلندیردی و اوکراینا سلاحلی گوجلرینین بو گون دونباس بؤلگه‌سینده اوغورلو عملیاتلار ائتدیگینی سؤیله‌دی.
بو ۱۱۰ گونده اؤلکه‌نین گونئی بؤلگه‌لری اوزرینده کنترل ساغلادیقلارینی و خارکوو ویلایتینین بؤیوک بؤلومونو دوشمن‌دن قورتاردیقلارینی بیلدیره‌ن زلنسکی، "عمومیتله، اؤلکه‌نین گونئیینده‌ ۱۰۰۰دن چوخ یاشاییش منطقه‌سی آزاد ائدیلدی. اوکراینانین گونئیینده‌کی سالدیریلارین قارشیسی آلیندی" دئدی.
اؤته یاندان، اوکراینا عسگرلرینین دونباس‌دا روسیا گوجلرینه بؤیوک ایتکیلر وئردیگینی بیلدیره‌ن زلنسکی "دونباس‌داکی ساواش آوروپادا و آوروپا اوچون تشکیل ائدیله‌ن ان آمانسیز ساواشلاردان بیری اولاراق مطلق تاریخه دوشه‌جک" دئیه وورغولادی.
اؤلکه‌لرین‌ده داوام ائد‌ن ساواشی دوردورماق اوچون گوجلو و مدرن سلاحلارا احتیاجلاری اولدوغونو بیلدیره‌ن زلنسکی،
"بیز هر گون اورتاقلاریمیزا دئییریک کی، یالنیز کیفایت قدر مدرن سلاح اوکراینایا اوستونلوک وئره‌جک و نهایت، اوکراینالی دونباس‌دا روسیانین سالدیریسینا سون قویاجاق. داوام ائد‌ن ساواشدا چوخ‌ ساییدا وطنداش و اوشاق حیاتینی ایتیردی. بو ساواشین اوکراینا اوچون نتیجه‌سی چوخ آغیر و قورخونجدور" دئدی.
روسیا ایله ساواشدا اوکراینادا جبهه خطینین ۲۵۰۰ کیلومتری گئچدیگینه دقت چکه‌ن زلنسکی داوام ائتمکدن و بوتون تورپاقلارینی آزاد ائتمکدن باشقا سئچیملرینین اولمادیغینی، ایشغالچیلاری اؤز تورپاقلاریندان قوواجاقلارینی وورغولادی.
